ການສູ້ລົບກັນໃນ Ivory Coast ຍັງດໍາເນີນໄປຢ່າງໜັກ
ກໍາລັງນິຍົມທ່ານ Gbagbo ກໍາລັງຕ້ານຢັນຢ່າງແຂງແຮງ ກັບກໍາລັງນິຍົມ ປະທານາທິບໍດີ Ouattara.
ການຕໍ່ສູ້ກັນເພື່ອຄວບຄຸມເມືອງໃຫຍ່ແຫ່ງນຶ່ງຂອງ Ivory Coast ຍັງດໍາເນີນສືບຕໍ່ມາ ຊຶ່ງພວກທະຫານທີ່ຈົງຣັກ ພັກດີຕໍ່ປະທານາທິບໍດີ Laurent Gbagbo ທີ່ປົກຄອງ ປະເທດໃນປັດຈຸບັນທໍາການຕ້ານຢັນຢູ່ຢ່າງແຂງແຮງ ພວກຊາວເມືອງແລະບັນດານັກຂ່າວຢູ່ໃນແລະໃນເຂດອ້ອມ ແອ້ມນະຄອນ Abidjan ແຈ້ງໃຫ້ຊາບວ່າໄດ້ຍິນສຽງປືນຍິງ ຕໍ່ສູ້ກັນແລະສຽງປືນໃຫຍ່ໃນວັນເສົາວານນີ້ ໃນລະຫວ່າງ ການຄືບໜ້າໄປຢ່າງໄວໂດຍພວກທະຫານທີ່ທໍາການຕໍ່ສູ້ ເພື່ອທ່ານ Alassane Ouattara ທີ່ນາໆຊາດຮັບຮູ້ວ່າ ເປັນປະທານາທິບໍດີຂອງ Ivory Coast ນັ້ນ ພວກກໍາລັງຂອງທ່ານ Ouattara ໄດ້ຍຶດເອົາສະຖານີ ໂທລະພາບທີ່ລັດເປັນຜູ້ຄວບຄຸມເປັນເວລາສັ້ນໆໃນວັນ ສຸກຜ່ານມານີ້ ແຕ່ຕົກມາວັນເສົາວານນີ້ ສະຖານີຕົກໄປ ຢູ່ໃນກໍາມືຂອງພວກກໍາລັງທີ່ນິຍົມທ່ານ Gbagbo ທີ່ໃຊ້ສະຖານີດັ່ງກ່າວເພື່ອຮຽກຮ້ອງເອົາ ກໍາລັງກອງໜຸນມາຊ່ອຍ ທ່ານ Damane Picasse ນັກຕໍ່ສູ້ຫົວຮຸນແຮງທີ່ນິຍົມທ່ານ Gbagbo ຮຽກຮ້ອງໃຫ້ທຸກໆຄົນໃນຄຸ້ມ Cocody ແລະ Yopougon ຊຶ່ງເປັນເຂດອ້ອມແອ້ມນະຄອນ Abidjan ຮວມທັງພວກຊາຍ ຍິງແລະເດັກນ້ອຍໃຫ້ພາກັນປົກປ້ອງປະທານາທິບໍດີ Gbagbo ເອົາໄວ້ ຜູ້ຄົນສາມາດເຫັນພວກນັກຕໍ່ສູ້ຫົວຮຸນແຮງໄດ້ທີ່ພາກັນຍ່າງມຸ້ງໜ້າໄປຫາພວກຂົວແຫ່ງຕ່າງໆ ເຂົ້າຫາໃນເມືອງ ຫລືພາກັນຮ້ອງເພັງໃນເຮືອຂ້າມຟາກທີ່ພວກເຂົາເຈົ້າຂີ່ຂ້າມໄປຍັງທໍານຽບ ປະທານາທິບໍດີນັ້ນ ສະຫະປະຊາຊາດກ່າວວ່າ ພວກກໍາລັງຫົວນິຍົມທ່ານ Gbagbo ໄດ້ຍິງປືນໃສ່ພວກກໍາລັງຮັກສາສັນຕິພາບໃນວັນເສົາວານນີ້ ເຮັດໃຫ້ພວກໜ່ວຍຮັກສາສັນຕິພາບ 4 ຄົນໄດ້ຮັບບາດເຈັບຢ່າງສາຫັດ ໃນຂະນະດຽວກັນບັນດາກຸ່ມປັກປ້ອງສິດທິມະນຸດຮຽກຮ້ອງໃຫ້ທັງສອງຝ່າຍໃຊ້ຄວາມຍັຍຍັ້ງຫລັງຈາກມີລາຍງານວ່າ ປະຊາຊົນຫລາຍຮ້ອຍຄົນເສຍຊີວິດໃນວັນອັງຄານຜ່ານມາໃນເມືອງ Duekoue ໃນພາກຕາເວັນຕົກຂອງ Ivory Coast ນັ້ນ ສະພາພັນສະພາກາແດງນາໆຊາດ ກ່າວໃນວັນເສົາວານນີ້ວ່າ ປະຊາຊົນຢ່າງນ້ອຍ 800 ຄົນໄດ້ຖືກສັງຫານໝູ່ ໃນຂະນະດຽວກັນອົງການກຸສົນສາສະໜາກາໂຕລິກ Caritas ກ່າວວ່າ ຈໍານວນພວກເສຍຊີວິດແມ່ນຫລາຍກວ່ານັ້ນຊຶ່ງກະປະມານກັນວ່າເປັນຈໍານວນ 800 ຄົນ